এদেশে বহুকালধরে বুদ্ধধর্মের এই আলো-আঁধারি পরিস্থিতিতে পূজ্য বনভন্তের আবির্ভাব বলতে গেলে অকুলে কুল পাওয়ার মতো। এই মহতো মহানের অবদানেই পার্বত্য চট্টগ্রামের বৃহত্তর বৌদ্ধজন গোষ্ঠী চাকমা সমাজ প্রায় পাঁচ শত যুবক ভিক্ষু এবং সেই পরিমাণ কিশোর ও যুবকেরা শ্রামণ্য ধর্মে আজ দীক্ষিত হয়েছে। বাংলার মাটিতে একহাজার বছরের ইতিহাসে এটি এক বিরল দৃষ্টান্ত। বাংলার মাটিতে বুদ্ধধর্মের দেড় হাজার বছরের অন্ধকার যুগ অতিক্রম করে ঊনবিংশ শতকের বাঙালি জাগরণের যুগের পরশ-ধন্য হওয়ার এবং মহামান্য সংঘরাজ সারমেধ মহাস্থবির-সূচিত সদ্ধর্মের পুনরুত্থান পরশধন্য হওয়া সত্ত্বেও বাংলা-ভারতে লঙ্কা-বার্মার ন্যায় উপযুক্ত যুগোপ্রযোগী বৌদ্ধ বিদ্যাপীঠ গড়ে না উঠায়, দেশ বিভাগের কালে বৃহত্তর চট্টগ্রামী বৌদ্ধ মেধাবীদের ভারতে চলে যাওয়ায়, এ দেশের বৌদ্ধ সমাজে যেই ধস নেমে আসে, তারই কারণে পূর্ববঙ্গের বৌদ্ধ ভিক্ষুদের একাংশ ত্রিপিটক শিক্ষার পরিবর্তে গৃহীসুলভ কলেজ বিশ্ববিদ্যালয় শিক্ষার দিকে ধাবিত হয়ে পড়ে, একাংশ খ্রিষ্টান মিশনারিসুলভ অনাথাশ্রমী কাজে ব্যপৃত হয়ে পড়ে, একাংশ স্কুল-কলেজ-বিশ্ববিদ্যালয়ের গৃহীসুলভ বেতনভোগী শিক্ষকতা পেশায় জড়িত হয়ে পড়ে, একাংশ ধনী দেশান্তরে পাড়ি জমিয়ে চীবর ত্যাগ করার প্রতি আকৃষ্ট হয়ে পড়ে, আর সর্বশেষ অংশ পুরোহিত ব্রাহ্মণতুল্য ২/৪ জন বিপথগামী শিষ্যের অধিকারী হয়ে দায়ক পরিচালিত বিহারের পুরোহিত ভিক্ষুত্বকে বরণ করে নিয়ে তিথি-শ্রাদ্ধ আর সংঘদানের দান-দক্ষিণাজীবী অতিবাহিত করতে অভ্যস্ত হয়ে পড়েন। তাঁরা প্রত্যেকেই মনে-প্রাণে বিশ্বাস করতে শিখেন যে এই জন্মে লোভ-দ্বেষ-মোহ ক্ষয় করে মার্গফল নির্বাণ পাওয়া অসম্ভব, তাই ধ্যান-সমাধি পরিবর্তে যতটুকু সম্ভব শীলপালন করে আগামী বুদ্ধের সাক্ষাতে যা কিছু পাওয়ার সেই আশায় যেন তেন প্রকারে এই জীবনটুকু কাটিয়ে দেয়াই বুদ্ধিমানের কাজ।